১৯৯৬ সাল হতে প্রগতির পরিব্রাজক দল-প্রপদ শীতার্ত মানুষের পাশে দাঁড়াতে ‘শীতার্ত সহযোগিতা ও প্রচার কার্যক্রম’ পরিচালনা করে আসছে। এরই ধারাবাহিকতায় এ বছর আমরা শুরু করেছি ‘১৭ তম শীতার্ত সহযোগিতা ও প্রচার কার্যক্রম’। বস্ত্র সংগ্রহ ও বিতরণের মধ্যেই কার্যক্রম সীমাবদ্ধ না রেখে সংসদীয় গণতান্ত্রিক দেশে উত্তুরে শৈত্য চাবুকের স্থায়ী সমাধানের লক্ষ্যে গণসচেতনতা সৃষ্টির চেষ্টা করছি। একই সাথে আমরা পোস্টার, লিফলেট, হ্যান্ডবিল, ভাঁজপত্র, প্রদর্শনীর মাধ্যমে গণঐক্য গড়ে তোলার আহ্বান জানাই। আমাদের এই ঢাকা বিশ্ববিদ্যালয়ের পাশাপাশি জাহাঙ্গীরনগর বিশ্ববিদ্যালয়, বুয়েট, ঢাকা মেডিকেল কলেজ, ইউডা, জগন্নাথ বিশ্ববিদ্যালয়, ঢাকা কলেজ, চট্টগ্রাম বিশ্ববিদ্যালয়, বেগম রোকেয়া বিশ্ববিদ্যালয়, আহসান উল্লাহ বিজ্ঞান ও প্রযুক্তি বিশ্ববিদ্যালয়, এশিয়ান ইউনিভার্সিটি, গ্রীণ ইউনিভার্সিটিসহ বিভিন্ন শিক্ষা প্রতিষ্ঠানের পাশাপাশি গেন্ডারিয়া, যাত্রাবাড়ি, উত্তরা, সাভার, চট্টগ্রাম, রংপুর, নীলফামারী, ঠাকুরগাঁও, পার্বতীপুর, সিলেটে শীতার্ত মানুষের জন্য অর্থ ও বস্ত্র সংগ্রহের কাজ শুরু হয়েছে।